ทองคำปิดบวก 3.3 ดอลล์
ทองคำปิดบวก 3.30ดอลล่าร์ เหตุวิตกหนี้กรีซหนุนนักลงทุนซื้อทองเลี่ยงความเสี่ยง
19 มี.ค. 2553

ทองคำปิดบวก 3.30ดอลล่าร์ เหตุวิตกหนี้กรีซหนุนนักลงทุนซื้อทองเลี่ยงความเสี่ยง
สัญญาทองคำตลาด COMEX (Commodity Exchange) ส่งมอบเดือนเม.ย.ปิดบวก 3.30 ดอลลาร์ แตะที่ระดับ 1,127.50 ดอลลาร์/ออนซ์ หลังจากเคลื่อนตัวในช่วง 1,118.20-1,129.50 ดอลลาร์
ขณะที่สัญญาโลหะเงินเดือนพ.ค.ลดลง 10.1 เซนต์ ปิดที่ 17.422 ดอลลาร์/ออนซ์ และสัญญาโลหะทองแดงส่งมอบเดือนพ.ค. เพิ่มขึ้น 5.3 เซนต์ ปิดที่ 3.418 ดอลลาร์/ปอนด์
ส่วนสัญญาพลาตินัมส่งมอบเดือนเม.ย.ปิดที่ 1,631.00 ดอลลาร์/ออนซ์ ลดลง 4.60 ดอลลาร์ และสัญญาพัลลาเดียมส่งมอบเดือนมิ.ย.ปิดที่ 478.75 ดอลลาร์/ออนซ์ ลดลง 10 เซนต์
กระแสความวิตกกังวลเกี่ยวกับปัญหาหนี้สินของกรีซทำให้นักลงทุนแห่ซื้อทองคำเพื่อหลีกเลี่ยงความเสี่ยง ซึ่งความกังวลดังกล่าวส่งผลให้สกุลเงินยูโรร่วงลงเมื่อเทียบกับดอลลาร์ นอกจากนี้ ปัญหาการเงินของกรีซยังลุกลามกลายเป็นปัญหาทางการเมืองและความขัดแย้งระหว่างผู้นำในกลุ่มชาติสมาชิกยุโรปด้วย โดยล่าสุดมีรายงานว่าเยอรมนีผลักดันให้กรีซหันไปพึ่งพากองทุนการเงินระหว่างประเทศ (ไอเอ็มเอฟ) ซึ่งบ่งชี้ว่าเยอรมนีมีความเห็นที่ขัดแย้งกับเจตนารมณ์ของบรรดาผู้นำยุโรป
กองทุน SPDR Gold Trust ซึ่งเป็นกองทุน ETF ทองรายใหญ่ที่สุดในโลก ได้ถือครองทองคำที่ระดับ 1,115.511 ตัน ณ วันที่ 17 มี.ค. ซึ่งทรงตัวจากระดับของวันที่ 10 มี.ค.